**Το πρόβλημα**

Μία μεγάλη εταιρία θέλει να κάνει κάποια έργα, μεταξύ των οποίων και ένα μεγάλο φράγμα, σε ένα εξαιρετικού κάλλους δάσος. Το δάσος είναι πόλος έλξης για ανθρώπους που τους αρέσει η ορειβασία, για φυσιολάτρες κ.α., και αυτή η μικρή επισκεψιμότητα προσφέρει κάποια μικρά οικονομικά οφέλη σε μια κοντινή κωμόπολη, οι κάτοικοι της οποίας όμως μαστίζονται από την ανεργία. Αν γίνουν τα έργα που θέλει να κάνει η εταιρία, θα δώσουν δουλειά στους κατοίκους της περιοχής για περισσότερο από 10 χρόνια και είναι πιθανό να αναζωογονήσουν την τοπική οικονομία. Το οικοσύστημα όμως της περιοχής θα διαταραχθεί σοβαρά, ειδικά με το φράγμα, και δεν θα έχει ποτέ ξανά την άγρια και παρθένα μορφή που είχε.

**Δράση**

Χωριστείτε σε 5 ομάδες. Η πρώτη ομάδα θα είναι οι νομικοί εκπρόσωποι της εταιρίας που θέλουν να κάνουν τα έργα. Η δεύτερη μια ομάδα κατοίκων της περιοχής που θέλουν να γίνουν τα έργα για να βρουν δουλειές. Η τρίτη μια ομάδα κατοίκων που ούτως ή άλλως έχουν συμφέροντα από τον οικοτουρισμό που ήδη υπάρχει στην περιοχή (μικροξενοδόχοι, εστιάτορες, κλπ.), η τέταρτη ομάδα είναι μια οικολογική οργάνωση της περιοχής που είναι κάθετα αντίθετη με τα έργα. Τέλος, η πέμπτη ομάδα είναι η κρατική επιτροπή που θα αποφασίσει αν πρέπει να γίνουν ή όχι το έργα.

Οι ομάδες πρέπει να συσκεφτούν για 10 λεπτά, βρίσκοντας επιχειρήματα (δίνοντας έμφαση και στις ηθικές επιπτώσεις του ζητήματος) και έπειτα να παρουσιάσουν (για 5 λεπτά η κάθε μία) την επιχειρηματολογία τους ενώπιον της πέμπτης ομάδας. Τέλος, η πέμπτη ομάδα να πάρει μια σύντομη απόφαση και να εξηγήσει στην ολομέλεια τους λόγους της απόφασής της.